Podlitiek: Steinhoff-kar laat Mmusi bloos en Tito wil die ekonomie troosDA-leier Mmusi Maimane. Foto: DA/Twitter Opgestel deur die Podlitiek-span Die Podlitiek-span oorweeg hierdie week om hul besigheidsbedrywighede uit te brei na industriële handeseep – juis omdat daar werklik geen skoon hande in die Suid-Afrikaanse politiek oor is nie. Nie net moes ons maar weer eens lees van Julius Malema en Floyd Shivambu van die EFF wat hul luukse lewens met pensioenarisse se geld befonds het nie, maar ook dat Mmusi Maimane, (tans leier van die DA), ŉ motor bestuur het wat van Markus Jooste, die berugte voormalige hoof van Steinhoff, afkomstig was. Die Podlitiek-span bespreek sowel die klim en val van Maimane, as hoe presies sulke sensitiewe inligting in die openbaar beland het. ŉ Tweede storie wat die uitgedunde paneel van Ernst en Paul na loer, is Tito Mboweni, minister van finansies, se planne om Suid-Afrika se ekonomie ŉ welverdiende skop op die agterstewe te gee. Mboweni het, sonder veel medewete van die uitvoerende komitee van die ANC, ŉ dokument opgestel wat werkloosheid wil aanpak en die ekonomie weer aan die groei wil kry. Die probleem is natuurlik dat die ANC hul verhoudings met die ander lede van hul driepartyalliansie wil behou, daar is dus troebel waters wat vir sy edele Tito voorlê. Hierna word daar gekyk na die situasie in Hongkong, waar betogers en polisie nou reeds maande lank aanmekaar is, en by die dag vererger. ŉ Tweede internasionale storie wat vlugtig bespreek word, is die betrokkenheid van die seun van ŉ voormalige Amerikaanse adjunkpresident, Joe Biden, by ŉ energiereus in die Oekraïene, en president Trump se bekendmaking van die storie. Podlitiek kan binnenshuis en in die opelug geniet en waardeer word. Doen dit. Luister Podlitiek.